Jouvert Morning (Aruba)

Jouvert Morning of simplemente Jouvert, ta un di e eventonan mas popular y mas espontaneo di Carnaval di Aruba. E evento ta tuma luga na San Nicolas den prome oranan di mainta y ta marca un momento unico di liberacion, humor y energia colectivo den temporada di Carnaval.

Jouvert ta particularmente stima den comunidad local, specialmente na San Nicolas,Cla pa Jouvert?, Bon Dia Aruba (4 di februari 2026) unda e tradicion tin su raisnan mas fuerte.

 Origen di e nomber 
E palabra "Jouvert" ta un derivacion di Jour Ouvert, loke kiermen “salida di solo” of “dia a habri” den e idioma crioyo di Antias Frances. Tradicionalmente, Jouvert ta cuminsa rond di 3:00 'or di mainta y ta sigui te cu solo ta sali.

 Inicio na Aruba 
E tradicion di Jouvert, manera Carnaval en general, tin su rais den influencianan Caribeño. Inmigrantenan for di islanan manera Trinidad i Tobago a trece e cultura di “jump up” pa Aruba, specialmente na San Nicolas, durante e boom industrial na inicio di siglo binti.

E comunidad Afrocaribeño cu a bira parti di e desaroyo industrial di San Nicolas a introduci fiestanan di caya cu:
 musica di steelpan,
 ritmonan di calypso,
 instrumentonan improvisa manera panchi, blek’i lechi y otro obheto di uzo casero.

For di añanan 1930 ya tabatin un forma di parada mainta den e bario The Village na San Nicolas. Segun relatonan historico, Jouvert na Aruba a cuminsa den Sint Maartenstraat, caminda hende a sali caya pa toca y baila den un ambiente informal y espontaneo.



Den un entrevista cu e publicacion Liber Amicis Bacchanalibus di Friedrich van der Hans, Bito Wilson ta relata un evento na 1979 cu hopi hende ta considera un momento definitorio den e historia di Jouvert. 

Segun Wilson e grupo a cuminsa cu un BBQ informal diabierna prome cu e parada na San Nicolas. Despues di come, bebe y toca musica improvisa, nan a subi caya bailando y cantando. Polis a interveni pasobra no tabatin permiso. Mas laat e mesun anochi, e grupo a dicidi pa sigui cu tradicion di fiesta cu nan tabata haci anteriormente pa bispo di Pasco. Mita anochi nan a bolbe subi caya cu instrumento, y hende a cuminsa sali for di nan cas, ainda bisti den pidjama, pa uni na e celebracion. Finalmente polis a interumpi e evento y a aresta algun participante. 

E episodio aki a contribui na e forma final di Jouvert como un manifestacion popular espontaneo y rebelde den su origen. Despues di esaki, Jouvert a wordo reconoci como un di e eventonan clave riba calendario di Carnaval di Aruba, cu ruta formal door di centro di San Nicolas.

 Evolucion di e evento 
Cu paso di tempo, Jouvert Morning a bira un clasico di temporada di Carnaval y un evento cu profundo nificacion cultural pa hopi Arubiano.

Un caracteristica importante di Jouvert ta su informalidad: hopi hende ta yam’e un “parada di pidjama”, ya cu participantenan por uni bisti cu paña comodo y di uzo diario. Diferente for di otro paradanan di Carnaval, cu tin grupo organisa y disfraz elabora, Jouvert ta habri pa tur hende cu kier participa.

Normalmente, bandanan di soca ta acompaña e multitud, stimulando un atmosfera di baile continuo y celebracion colectivo.

 Nificacion cultural 
Jouvert Morning ta:
 un simbolo di liberacion y espontaneidad,
 un refleho di herencia Afrocaribeño di Aruba,
 un expresion di comunidad, musica y identidad local,
 e unico parada di Carnaval na Aruba caminda tur hende por djis “uni y baila”,
Ademas, e ta marca e cuminsamento di e segmento final y mas intensivo di temporada di Carnaval.

Kategoria:Carnaval na Aruba